M. Kotian, poslanec: (2001-11-29):
po týchto informáciách, ktoré sme dostali, nečudujem sa, že poslanci koalície nemali záujem, aby sa tieto informácie dostali, dá sa povedať, do tohto priestoru, aby tieto informácie dostali aj obyvatelia Slovenska. Niekto nám tu voľakedy vykrikoval a spomínal nejaké špinavé paprče a zrazu zistíme, že 11 mld. korún je preč a všetko je v poriadku. Ideme schvaľovať návrh štátneho rozpočtu na rok 2002. Pani ministerka, nebude vám chýbať tých 11 mld. korún v tomto štátnom rozpočte? Pochopiteľne áno, budú nám tie peniaze chýbať. Ale osobne si myslím, že toto všetko je obyčajná zlodejina, dá sa povedať, za plnej politickej podpory tejto vlády. Som prekvapený, že problémy, ktoré momentálne v tomto štáte sú, čo sa týka zdravotníctva, školstva, kultúry, ako sa likvidujú tieto rezorty a doslova sa vykradne za 11,5 mld. korún banka. Pevne verím, že keď sa bude schvaľovať návrh rozpočtu, že sa bude bojovať o každý milión korún. Ale tu, ako vidím, 11,5 mld. korún je o ničom. To je všetko v poriadku. A tu sú tie špinavé paprče tejto vlády, to chcem pripomenúť. Ďakujem pekne. M. Andel, podpredseda NR SR: Teraz v rozprave vystúpi pán poslanec Prokeš, pripraví sa pán poslanec Kozlík. J. Prokeš, poslanec: Vážený pán predsedajúci, vážení členovia vlády, kolegyne, kolegovia, nedávno som počúval, ako som sa vracal z Bratislavy, v rádiu FM pána podpredsedu vlády Csákyho. A poviem, že som musel obdivovať, ako dokázal neodpovedať na otázky, ale zachytiť sa bezvýznamnej poznámky a rozprávať úplne, úplne od veci. A dokázal to veľmi dlho rozvíjať. Prečo o tom hovorím? Pretože pani ministerka nám dnes predviedla to isté. Neposkytla nám ani toľko informácií, ktoré dostaneme z internetu. Namiesto toho sme si vypočuli politický míting. A skutočne, ako som povedal vo faktickej poznámke, pod heslom Najlepšia obrana je útok, vypočuli sme si tu aj pána kolegu Kužmu, že treba hľadať všetko kdesi v minulosti. Ibaže, pokiaľ si dobre spomínam, tak rétorika dnešnej vládnej koalície aj v predvolebnom zápase v roku 1998 hovorila o tom, že treba Devín banku zlikvidovať. Dámy a páni, keď ste nastúpili ako vládna koalícia k moci, nielenže ste nelikvidovali Devín banku, ale naopak, podporovali ste obyvateľov v tom, aby do nej vkladali ďalšie peniaze, až to narástlo na 11,5 mld., ktoré sú kdesi vo vzduchu. Prosím, nehľadajte chyby niekde, kde boli predtým. Máte pravdu, keby banka nebolo založená, tak ani nemôže skrachovať. To je svätá pravda. Najväčšiu vinu má vždy ten, kto to založil. Fakt je, že keby nebola banka, nemôže skrachovať, 11 mld. z tejto banky sa nestratí. Dámy a páni, to je už tretia banka počas šafárenia tejto vlády, ktorá vyšla na bubon. A to už asi niečo hovorí o tom, aký je bankový dohľad, niečo to hovorí o tom, aký je vôbec prístup tejto vlády a niečo vypovedá aj to, že pani ministerka pri vystupovaní poslancov sa chodí rozprávať s inými poslancami a nepočúva to, čo jej poslanci hovoria. Aj to poukazuje na jasnú neúctu voči tomuto parlamentu, ale nielen voči opozícii, dámy a páni, ale aj voči vám z vládnej koalície. Vám skutočne neprekáža, že tu dochádzalo k takémuto úplne očividnému zlyhaniu dozoru, resp. doslova zavretím očí nad praktikami alebo nad tým, čo sa v tejto banke dialo. Ak tu bývalý podpredseda vlády pán Hamžík hovoril o tom, že niektoré veci boli dávno známe, tak naozaj je na stole otázka, prečo neboli vtedy vyvodené dôsledky a keď za podozrenie vo veci Eurofondov, ktoré sa vôbec nedokázali dodnes, musel promptne z vlády odísť podpredseda Hamžík, tak sa pýtam, čo pán podpredseda Mikloš ešte dnes robí vo vláde. Pretože jasný dôsledok toho, že si niekto neplnil povinnosti vo vzťahu k Devín banke, sú dnes úplne evidentné a politickú zodpovednosť za toto nesie niekto konkrétny. Zaujímavé, že v tomto prípade dôsledky nie sú vyvodzované. Ja v tejto chvíli hovorím o politickej zodpovednosti. Pretože každý má vo svojom rezorte istú zodpovednosť a tak isto má pani ministerka Schmögnerová a tak isto pán podpredseda vlády Mikloš. A čo? Zdá sa, že to skončí v stratene tak ako ostatné skrachované banky. Dámy a páni, skutočne je to vizitka vládnutia tejto vládnej koalície. Ďakujem. M. Andel, podpredseda NR SR: S faktickou poznámkou sa prihlásili dvaja poslanci, štyria poslanci. Tak, priatelia, štyria alebo traja? Štyria, končím možnosť podania ďalších prihlášok. Ako prvý vystúpi pán poslanec Šepták. R. Šepták, poslanec: Ďakujem za slovo, pán predsedajúci. Samozrejme, že je veľmi vážne to, čo teraz v posledných minútach odznelo. Ide o kauzu, ktorá skutočne by mala mať dosah, hlavne politický dosah na tých ľudí, ktorí viac, či menej zanedbali svoje povinnosti. Chcem vám povedať, že len stretnutie z minulého týždňa s jednou pani z Telovýchovnej jednoty v Trenčíne, ktorá mala uložené svoje peniaze v Devín banke, hovorila mi, že prišla o 15 tisíc a či si uvedomujeme, že pre ňu je 15 tisíc veľký peniaz. Ja som povedal, že pre každého z nás je 15 tisíc veľký peniaz. A okrem tej politiky ide aj o dosah, ktorý je, samozrejme, na všetkých týchto ľudí, ktorí boli klientmi tejto banky a som veľmi zvedavý, akým spôsobom bude rokovať vláda o uznesení. Dúfam, že poslanci tohto parlamentu odsúhlasia uznesenie, ktoré bolo pánom Malchárkom predložené, akým spôsobom bude vláda prezentovať na budúcom zasadnutí alebo budúcom prerokúvaní tohto bodu, kto konkrétne nesie zodpovednosť a kto konkrétne odstúpi. Presne tak, ako už bolo povedané. Keď vznikla kauza Eurofondy, jednoducho bolo rozhodnuté veľmi rýchlo, vinník sa našiel, išiel na dovolenku a podobne. Dnes máme kauzu Devín banky a čuduj sa svete, dozvieme sa včera z televízie, že táto banka má ešte dodnes licenciu a podobné iné veci, ktoré sa tu dejú. Takže kto konkrétne ponesie zodpovednosť, na to si veľmi rád počkám, čo konkrétne táto vláda prinesie tomuto parlamentu. Ďakujem. M. Andel, podpredseda NR SR: Ďakujem. Slovo má pán poslanec Kužma.